Inte 'l senso zeolòsego e zeogràfego, l'Europa la xe na penìsola de la parte oçidentale de l'Eurasia. La vien comuncue considerà un continente par motivi culturali. El xe un continente picenin parché la so suparfiçe la xe solche de 10 400 000 km², popolà da 799 000 000 de àneme che le la porta a èssar el terço continente pi abità daspó de Asia e Àfrega, pari a un otavo de le àneme de la Tera. L'istoria europea e la so cultura le ga influençà notevolmente tuto el mondo çivilisà. La so posiçion çentrale rispeto a chel'altre tere e la penetraçion de 'l mar le ga senpre favorìo le comunegaçion intrà le popolaçion de le varie rejoni e le migraçion verso 'st'altre rejon de 'l mondo. El clima el xe mite in cuasi la major parte de le tere: chesto ga favorìo el fato che la deventesse tanto abitada. El mar el ciapa el posto de confin naturale del continente. La xe defati bagnà a Nord dal Mar Jassale Àrtego, a Òvest da l'Oçèano Atlàntego, a Sud da 'l Mar Mediteràneo e da 'l Mar Negro e a Est da 'l Mar Caspio. I ùneghi confini de tera i xe a Est el Càucaso, i monti Urali e 'l fiume Ural. Al di de ancó la xe dividesta pulitegamente in 48 stati menbri de le Naçion Unìe, un stato osservador, un stato co regonossimento parçiale e vari teritori dependenti.